
			A Xacobe e a Laura.
Deixádevos guiar polos vosos corazóns e nunca esquezades que atreverse e intentalo forman parte de vivir. Sede coidadores de vacas voadoras, gardiáns de historias, domadores de unicornios, coleccionistas de bicos… Sede todo aquilo que desexedes, e que ninguén nin nada marque o camiño por vós.

			A Jose Alberto, por manter as augas do mar en equilibrio para que o barco siga o seu rumbo.

		

	
		
			Os domingos celebramos as comidas familiares. Eu escoito as conversas dos maiores. Como son «tan divertidas», sempre intento buscar algo que me sirva de escusa para acabar canto antes e ir xogar con Lía, a cadela dos avós.

			Aquel domingo, cando xa estaba a piques de rematar a sobremesa, a miña nai xirouse cara a min e preguntoume: 

			—Antía, que che gustaría ser de maior?

			No momento en que eu ía contestar, alzou a voz e dixo:

			—Penso que serás unha gran doutora. 

			Como é que non se decata de que en canto vexo sangue me mareo!

			Antes de que puidese falar, o meu pai interveu dicindo que serei panadeira, seguindo a saga familiar. 

			Deixarán de amolarme!

			Como ninguén esperaba que dese a miña opinión, collín unha peza de froita e marchei para comela xunto a Lía.

			Dende hai tempo teño claro a que quero dedicarme. Son seis oficios, nos que diría que son 

			extra

			mega

			súper

			impresionantemente

			boa.

		

	
		
			COIDADORA DE VACAS VOADORAS

			Que é o primeiro que vos vén á cabeza cando falamos dunha vaca? Adiviño: un animal que come herba e que vive nunha granxa.

			Pois non, a vaca voadora é unha especie en extinción. 

			Vive nos cumios das montañas, preto do Cebreiro. A xente da zona veas coma quen ve paxaros voar. Adoitan estar por esa zona porque é un dos lugares co aire máis puro e coa herba máis rica.

			Ás veces van á praia da Coruña porque lles gusta o surf. 

			E logo non me credes? 

			Pechade os ollos e tratade de imaxinar unha vaca subida nunha táboa.

			As vacas voadoras son dos animais máis áxiles que hai. Mi madriña! Como collen as ondas!

			Que aínda non o credes? É necesario que vos acheguedes á praia de Riazor e que botedes unha ollada. Son moi madrugadoras, así que é probable que á primeira hora da mañá xa estean enriba da súa táboa de surf.

		

	
		
			COLECCIONISTA DE BICOS

			Pensades que os bicos son fáciles de coleccionar? Pois arre demo que non! Colecciono bicos coma quen colecciona cromos. 

			Os bicos que máis me gustan son os bicos lonxevos, os que naceron dos momentos máis especiais. Teño que concentrarme e BEIXICLÍN!, aparecen gravados no corazón.

			Lembro o día que caín dende o alto dunha montaña! Vale, podería dicirvos que estaba á mesma altura dun edificio de doce pisos, pero non, sería mentir: en realidade caín dunha pedra que me chegaba ata o xeonllo, iso si, tiven unha mala caída. Menos mal que estaba o meu pai. Colleume e deume un bico. Pechei os ollos e, BEIXICLÍN!, bico coleccionado.

			Outro momento importante na miña curta vida foi cando chegou o meu irmán pequeno. A verdade é que non llo puxen doado. Podedes crerme, o único que facía era chorar, cagar e molestar. Un día, chamémoslle «O Fatídico Día», os meus pais decidiron que era o momento de que durmísemos xuntos. Pensei que desa non me recuperaba. Unha noite, o pobre debía de ter un pesadelo porque estaba bastante inquedo. Quitou a súa man de debaixo das sabas e colleu a miña. Sen pensalo dúas veces lanzoume un bico fugaz e rápido, pero gustoume máis do que pensaba e, BEIXICLÍN!, outro bico para a colección.

			O meu amigo André e mais eu somos inseparables, chámannos «o equipo AA». Non e difícil deducir por que, pero imaxino que algúns aínda o estades a pensar. 

			Hai un tempo, unha nena andaba dicindo mentiras sobre nós e insultábanos. Case medía dous metros e era forte coma... (Boh!, se cadra estou esaxerando.)

			Era do primeiro curso, pero cunha forza extrema, e eu, cansa da situación, fíxenlle fronte. Non foi tarefa doada, pero por fin nos deixou en paz. 

			André colleume e deume un bico tan forte que case me tira de cu. Menos mal que teño equilibrio! Nese momento, BEIXICLÍN!, un bico máis para a colección.

